Foto: The new york times AQSh prezidenti Donald Tramp maslahatchilari bilan Suriyaga Duma shahrida oddiy aholiga qarshi yuz bergan kimyoviy hujumga javoban qanday kuchdagi zarba berish kerakligini muhokama qilmoqda. Bu haqda The New York Times yozmoqda. 2017 yilning 7 aprel kuni Xon-Shayxundagi kimyoviy hujumga javoban Shayrat aviabazasiga raketa zarbasi ko‘rinishida zarba berilgandi. Vashington kimyoviy hujumga Damashqni aybdor deb topgandi. Biroq endi, gazetaning yozishicha, Oq uydagilar hozirgi vaziyatda shunday kuchdagi zarba kerakli effektni bermaydi, degan fikrda. «Ma’muriyat amaldorlarining bildirishicha, istalgan yangi zarbalar avvalgi yildagidan ancha kuchliroq bo‘ladi. Gap faqat o‘sha kuch aynan qanday bo‘lishi haqida ketmoqda», - deya ta’kidlaydi gazeta. Uning ma’lumotlariga ko‘ra, ehtimoliy variantlar orasida zarba uchun nishonlar sonini ko‘paytirish, bu zarbalarni bir kun ichida berish bor.